정조 17년
癸丑十二月二十八日辰時上御誠正閣藥房入診次對輪對官守令邊將初仕人入侍時藥房都提調洪樂性副提調鄭大容右副承旨李晉秀假注書鄭文始事變假注書李弘達記注官安經心承膺祚左議政金履素右議政金憙行可直鄭民始李文源判敦寧金持默延豊君李𡊠戶曹判書沈頤之右參贊洪秀輔兵曹判書徐有防吏曹判書金思穆禮曹判書閔鍾顯開城留守李秉鼎訓鍊都正趙心泰行副司直李漢豐工曹參判沈煥之副提調尹行任大司憲洪明浩司諫尹在淳獻納李貞運掌令任長源副校理李龜雲正言尹悌東宗廟令柳謐南學訓導劉弘基儀賓都事鄭致綏掌樂主簿趙基顯承文判校崔慶裕司宰僉正金履裕西學訓導韓光烈禁府都事安弘迪司饔直長李永夏繕工監役李田秀吉州牧使申大觀會寧府使李健秀江陵府使權以綱三和府使林裁洙鐵原府使任聖說長興府使金翰周中和府使尹恒儉穩城府使姜忱富寧府使韓應儉三水府使崔範星北靑府使金禧燮慶興府使金養和明川府使梁成龜谷山府使金基厚靈光郡守李濟萬咸安郡守朴思弼珍島郡守崔尙耆載寧郡守黃基玉寶城郡守閔琇興海郡守權宜一价川郡守李宗爀祥原郡守崔廷岳孟山縣監李尙德機張縣監李賢運咸悅縣監權偗南平縣監金麟淳咸昌縣監金成鎭長水府使徐有曾長鬐縣監趙惠鎭光陽縣監韓師鎭定山縣監趙鎰眞寶縣監沈斗漢鎭海縣監呂宅祖南海縣監李文耆海美縣監宋民載茂長縣監林漢洁楊口縣監李承薰堤川縣監朴休源三嘉縣令洪樂敎楊城縣監南省老熊川縣監金在鎭新溪縣令安廷鐸車嶺僉使韓益秀法聖僉使趙𡹘上土僉使李溏宣沙浦僉使林順範東里僉使任興秀登山僉使徐敬默赤梁僉使林春洽蝟島僉使金慶赫彌助項僉使朴文神阿耳僉使李信馨西林僉使李洽馬梁僉使李炯吾叉浦僉使張平所斤僉使金聖基潼關僉使安處潤甫乙下僉使申在寬高山里僉使元永胄恃塞僉使李世郁美錢僉使金炯夞怪萬戶李謙會魚面萬戶柳相亮楸坡萬戶洪樂游植松萬戶黃致範永登萬戶金宗燮呂島萬戶金鼎哲位羅萬戶崔鳳崗文山萬戶呂光點助泥萬戶金章垕舒川浦萬戶朴致儉寅火堡萬戶申繼興濟物萬戶金文郁靑水萬戶朴成源豐山萬戶金致大古突山別將河漢圖長木浦別將林東彬南村別將孟潤澤鳥嶺別將陸昌鎭文殊別將朴萬柱禿用別將崔擎國長壽別將丁光喆馬馬海權管鄭履綏江口權管朴泰永廣坪權管李東漢甲巖權管劉國平梁永萬洞權管姜淸璜於汀灘權管朴念廟洞權管金仁謙禮賓參奉李彭老北部都事鄭有淳典獄參奉李應鼎李喜明宣傳官李景德武兼閔行源金若礪金致赫部將宋大昇慶橚閔植金最行守門將姜熙文姜箕煥金宇觀高行儉康國愼醫官金孝儉金光國周命新李敬培李敏德李周憲吳仁豐卞以次進伏訖樂性等曰連日勞攘之餘聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性曰醫官入診何如上曰置之上曰右承旨入侍經心承命出傳右承旨徐榮輔進伏上曰歲末次對大臣不可不備員右相肄儀後卽爲入來事申飭於進去承旨可也上曰次對爲之樂性曰此北兵使崔景岳狀啓也以爲明春合操及茂山以北各衛軍兵巡操依定式擧行事請令廟堂稟旨分付矣本道穡事旣未大登行操亦在近年則方當農作之時裹糧遠赴之弊亦甚可悶明春習操及巡操姑令停止待秋設行之意分付何如上曰依爲之出擧條樂性曰向以奏時官行漏不爲待令事至有雲觀兩提擧遞差之命臣於此誠不勝悚恧之地臣旣忝叨領事不能隨事檢飭若論其罪臣實爲首而特以大臣之故獨自倖逭固當引箚首實而煩猥不敢今玆仰陳乞蒙同勘矣上曰卿則安心勿辭聞其事實果然依前爲之提調勿遞官員亦勿科罪可也出擧條樂性曰備堂李𡊠本司坐起則懸病賓對則進參揆以事面誠甚未妥從重推考何如上曰依爲之出擧條樂性曰明年正朝陳賀旣是莫大之稱慶則當此大小臣僚咸簉大庭之時宜令滿朝無一人不參卿宰以下堂上堂下罷削人員竝敍用仍令該曹口傳付軍職以爲進參賀班之地何如上曰依爲之樂性曰當此擧國同慶之日文蔭武前銜朝官不宜獨阻呼嵩之列亦令該曹一竝口傳付軍職使之參班之地何如上曰依爲之至於未通淸文臣及前銜堂下蔭官雜岐武臣堂上不必付軍職皆令參班可也出擧條履素曰比安縣虛留還穀三千六百餘石因朝令蕩減其餘停退反作等名色排年分捧事已因本道狀聞特敎許施而壬子條未捧五千餘石以其有間於流來反逋道臣區別狀聞期於當年內準捧道臣之必欲準捧事理固然而第聞民情邑勢則新還與四分一當捧之數本甚夥然萬無如數收殺之望云今若添以五千石停還則當年準收決無是理如是之際如前因循勢所必至然則邑弊終無可祛之日是豈朝家拔例矯救之德意乎臣意則昨年停退五千石亦令排年收捧使積弊快蘇似好故敢此仰達矣上曰依爲之出擧條履素曰文臣登科十年者例爲經稟陞六而北道文臣朱重翁之登科已過十年而間因遭故至今獨漏於依例陞六之典而銓曹則以過時持難云一體施行之意分付銓曹何如上曰一體陞六可也出擧條樂性曰明年顯隆園動駕時以臣筋力勢難如例陪從若承先詣之命則欲爲進參矣上曰當此祝慶之時予心慶喜至欲蹈舞方此摟指而待矣自日昨親祭出令之後孺慕倍切心懷殆不能自定矣玉音仍嗚咽掩泣大臣承史以下俯伏揮涕良久上曰卿等奏他廟謨可也昨日都政物情果何如耶樂性等曰臣等未及聞物議之如何而政格似無不是處矣上曰自縣監連除至於牧使自有法禁而近復蕩然此爲慨然矣樂性曰近來政官不知格例故然矣履素曰遞付邊將之差送三司近侍出自蘇弊之聖意不勝欽仰矣上曰古亦有差遣文臣之議今番差送非但爲蘇弊至於西邑鎭事予之苦心在焉欲與卿等一番講而未及矣履素曰今番都政無物不遂實爲聖德事至於關係隄防處不無悶然處矣上曰過矣卽聞右相肄儀則進去而賓對則難進爲言云此果何所執耶當初暎花堂入侍後卽爲引義則猶或可也到今屢參賓筵之後又復如是乍入乍出處義予盾大官若此庶僚何責日前果欲遞免而鼎席之備員不久故不爲頒布若思尊朝廷顧體貌則豈可如是乎爲之萬萬寒心卿等僚相也出傳此意於右相可也民始曰北漢保還事有筵稟釐正者矣上曰保還一事御極之初申飭何如則誰其更創乎詩云邦畿千里維民所止爲都民者無此等還弊故稍以安業矣近聞北漢保還事至有隣族之徵都下騷擾云此豈成說乎大抵武將輩全不畏法如李柱國者流敢生肆氣之心姑未顯加處分得保首領實爲失刑之大者今此一堂之內或有不能顯絶者北漢還弊亦安知非李柱國之創始乎方此大慶當前今若處分則非久當赦無論誰某飭後更始之摠帥一番嚴處遠配島中一二年禁錮然後朝廷方可謂有法卿於歲首朝參仰陳可也至於殘邑薄況之反弄糶糴者皆有當律則獨於摠戎使不敢傷其一毫乎到今宜思杜後弊之道矣秉鼎曰開城府太平館不可不及時修葺之由前留守連報備局故臣於在營時躬往籌摘則館舍二百五十五間內當改建爲五十二間其餘則東圮西頹瓦漏椽摧墻垣七百間則九十餘間外盡爲頹壓待開春卽爲始役潦雨前完役則所入之財力似不過三四千兩若或因循經潦則雖欲仍舊更無着手處矣且或有不時勅奇則雖有財力何以及期乎如右事狀實爲罔措從前事例自廟堂區劃而目今經費實難請得以臣愚淺之見每年歲末本營有關西小米耗條二千石賣來之事而連値關西之年事不登每石作錢五兩則爲一萬兩矣六千兩例付於勅庫軍需庫千兩則自入於往來浮費三千兩則當至月留守私用已成謬例今若先用勅庫錢待至月以私用條三千兩折報則實爲便好而但關西歲登則小米價當不滿此數臣之至月在任亦不敢預期臣意則以此成節目報于備局明年如或米賤以再明年爲限流伊充報則決無不足之慮以此爲之公私無妨故敢此仰達矣上曰大臣之意何如履素曰館舍頹弊其勢不可不修葺之由臣亦聞之該府請劃之報以無區處之方未及題送矣今聞留守所奏則旣有充報之道而館宇修葺之役推移勅庫之錢又有從前之例云依所請許施恐似無妨矣上曰依爲之出擧條上曰本府弊瘼今則何如秉鼎曰本府債弊尙今未已年前蕩債之後居留之臣或不無犯手貸下者復有如前之慮矣上曰身爲居留貸下云云豈可成說乎未知犯者誰某而不欲深究若不從速還納則當有別般嚴處之道卿督捧充數日後登筵時只以債弊仰達而如或不能速徵於卿亦當有罪以卿氣力不負特簡之意則自當惕念奉行矣秉鼎曰至於前任中軍輩亦多負債此則拿處何如上曰何必拿問卽爲督捧可也頤之曰上納愆期誠一痼弊而其中免稅亦是正供中除出者則事體自別且年前飭敎何等截嚴而卽接京畿監司徐龍輔枚擧南陽府使李翼晉牒呈粘移則本邑所納各宮房免稅錢爲一千六百九十兩零而一千二百七十兩零前官具紞貸用不得上納只以餘錢四百十七兩零上送云歲前如未準納則該守令草記嚴勘已有定式則諉以前官之貸用以此四百兩錢塞責上送者萬萬駭然目下事勢歲前畢納斷無其路違越定式之罪決難容貸該府使李翼晉拿問嚴處不飭之道臣從重推考未收稅錢卽爲收捧上納之意嚴飭分付何如上曰依爲之非時府使之罪爲先從重推考可也出擧條鍾顯曰崇陵正朝祭兩官當爲備員而別檢朴鍾淳身病猝重云卽爲改差其代令該曹口傳差出何如上曰依爲之出擧條上敎榮輔曰輪對官無所懷者竝令退去有所懷者使之陞殿陳達可也榮輔承命出傳永夏陞殿奏職姓名訖永夏曰燔造所用楊口白粘土元數五百石內必於冬前分半運納自有定式而或於九月始爲裝載若値淺灘則至有陸運之時非但爲弊峽民燔事每有遲滯苟艱之患今年則秋運不過五十石未輸至於二百石之多明春無以繼用自今申明舊制嚴立科條永無過期之弊恐合事宜故敢此仰達矣上曰依爲之出擧條上曰李永夏領有巧才云向者匣器事有所申飭而凡燔造之際若出巧樣則當嚴處在渠亦非思其外祖之意以此分付榮輔承命出傳上曰守令進前吉州牧使申大觀等以次奏職姓名訖仍命退長興府使金翰周進奏職姓名訖上曰汝是初除劇邑下去善爲可也北靑府使金禧燮奏職姓名上曰直講時予令賡韻頗有顔面故特爲落點下去善治也咸安郡守朴思弼奏職姓名上曰小心善治機張縣監李賢運奏職姓名七事上曰軍政修何謂也賢運曰無兒弱則軍政修也上曰只謂兒弱乎賢運曰操鍊等事亦在其中矣命宣傳官問法聖僉使趙𡹘等職姓名訖命退上曰初仕人進前思陵參奉韓啓重奏職姓名上曰予於昨年事不欲明其衮鉞故姑且含默此何等莫重之事而渠輩其何敢挾雜起鬧乎其罪將浮於禧魯人將不得爲人矣汝能挺身排衆爲之息鬧實爲嘉尙矣予以勝之不武之義姑置之汝其言于儕流各思其生道可也今此登筵卿相之子弟或多出入賢關者亦合知此箇義理也北部都事鄭有淳奏職姓名上曰汝於前日曾經仕宦乎有淳曰前此參望未蒙恩點矣上曰伊時銓官誰也有淳曰前參判洪秉纘矣上曰近來滌用枳塞之類方務疎蕩之政而至於洪秉纘在廷諸臣皆以謂將滌以用之乎秉纘渠是何人伊時敢以獨銓官肆其胸臆少無顧忌此豈非作威作福乎今日朝廷法綱雖曰解弛此等之人必無滌用之理矣古今之時勢各異上之好者好之惡者惡之分義當然渠焉敢私自扶抑立其己見乎以此之故其時政官首擬或有未蒙點者雖非鄭有淳之罪汝亦絶跡於此等之人可也尹象基等以次奏職姓名訖命退上曰右相如入來入侍可也弘達承命出傳與右議政金憙偕入進伏憙曰聖體若何上曰一樣矣上曰卿事一則慨然二則寒心近來處義予實不知且非素期於卿者也俄有下敎於僚相者似當傳之矣仍命就座悌東曰守令之職任專百里責重芻牧所當各別擇差而明川府使梁成龜機張縣監李賢運鎭海縣盤呂宅祖入侍之際擧措顚錯奏對糢糊似此之類有難强令赴任臣謂三邑守令竝改差宜矣上曰不可以一時奏對預決治績能否待其下去令道臣詳察狀聞可也出擧條悌東曰初仕之任將爲百里之階則所當以筯力奔走堪於職事者差擬而徽陵參奉嚴思健行步蹣跚奏對顚錯則其衰耗可知臣謂亟令該曹改差宜矣上曰不可以一時所見決處令該堂試其堪否草記可也出擧條榮輔曰珍島郡守崔尙耆奏對之際擧措顚錯極爲駭然推考何如上曰勿推治續不在於一時做錯待其下去令道伯詳察狀聞可也出擧條命退諸臣以次退出